
Text rozhodnutia
Súd: Mestský súd Bratislava III Spisová značka: 38P/55/2023 Identifikačné číslo súdneho spisu: 1323201615 Dátum vydania rozhodnutia: 04. 08. 2023 Meno a priezvisko sudcu, VSÚ: JUDr. Peter Kalata ECLI: ECLI:SK:MSBA2:2023:1323201615.1 Uznesenie Mestský súd Bratislava II vo veci starostlivosti o maloleté deti: X. a S. deti rodičov: matka - P., zast. Advokátskou kanceláriou Monika Gajdošová a.s.ro., so sídlom M.R. Štefánika 27, 902 01 Pezinok a otec - Z. o návrhu na zmenu úpravy výkonu rodičovských práv a povinností k maloletým deťom, a o prenesenie príslušnosti takto r o z h o d o l : Mestský súd Bratislava II p r e n á š a svoju miestnu príslušnosť na Okresný súd Pezinok, kam bude po právoplatnosti tohto uznesenia vec zaslaná na ďalšie konanie. o d ô v o d n e n i e : 1. Návrhom doručeným dňa 11.04.2023 na Okresný súd Bratislava III navrhovala matka maloletých detí, aby súd upravil styk rodičov k maloletým deťom, nakoľko rozsudkom Okresného súdu Bratislava III sp.zn. 40P/72/2021 zo dňa 17.05.2022, súd rozviedol manželstvo manželov a schválil dohodu rodičov, podľa ktorej sú na čas po rozvode maloleté deti zverené do striedavej osobnej starostlivosti oboch rodičov a došlo ku zmenám v pomeroch, ktoré odôvodňujú potrebu zmeny úpravy výkonu rodičovských práv a povinností k maloletým deťom. 2. Maloleté deti majú trvalý pobyt hlásený v X. pričom sú zverené do striedavej osobnej starostlivosti oboch rodičov. Matka sa zdržiava na adrese U. a otec na adrese X.. 3. Podľa § 112 ods. 1 zákona č. 161/2015 Z. z. Civilného mimosporového poriadku, na konanie vo veciach starostlivosti súdu o maloletých je miestne príslušný súd, v ktorého obvode má maloletý v čase začatia konania bydlisko určené dohodou rodičov alebo iným zákonným spôsobom. 4. Podľa § 112 ods. 2 zákona č. 161/2015 Z. z. Civilného mimosporového poriadku, ak sa zákonným spôsobom zmenia okolnosti, podľa ktorých sa posudzuje miestna príslušnosť, môže súd preniesť svoju príslušnosť na iný súd, ak to vyžaduje záujem maloletého. Ak tento súd nesúhlasí s prenesením príslušnosti, rozhodne jeho nadriadený súd. 5. Podľa § 2 ods. 21 zákona č. 371/2004 Z.z. o sídlach a obvodoch súdov Slovenskej republiky, sídlom Okresného súdu Pezinok je mesto Pezinok; jeho územný obvod tvorí územný obvod okresov Pezinok a Senec. 6. Súd konštatuje, že vec maloletých detí bola na Mestskom súde Bratislava II prerozdelená po predchádzajúcej sudkyni Okresného súdu Bratislava III, JUDr. Zdenke Mattielighovej, ktorá vykonáva aktuálne funkciu sudkyne, od 01.06.2023, na Okresnom súdu Pezinok. Súd má z obsahu spisu preukázané, že maloleté deti žije v obvode Okresného súdu Pezinok. 7. Miestna príslušnosť na konanie a rozhodovanie vo veci starostlivosti súdu o maloletých, ktoré konanie je upravené v § 111 a nasl. C.m.p., sa určuje podľa okolností, ktoré tu boli v čase prvého rozhodnutia súdu vo veci a trvá po celú dobu konania (tzv. zásada perpetuatio fori). Zmena takto určenej príslušnosti je možná len postupom súdu podľa § 112 ods. 2 C.m.p. vety prvej. Maloleté deti majú obvyklý pobyt v obci X. v okrese Y., čo je v obvode Okresného súdu Pezinok. Zákonná zmena miestnej príslušnosti súdu, spočívajúca s účinnosťou od 01.06.2023 je na konania vo veci maloletých detí, majúcich bydlisko v územnom obvode okresov Pezinok a Senec, príslušný Okresný súd Pezinok, je podľa názoru súdu iným zákonným dôvodom, na základe ktorého došlo k zmene okolnosti, podľa ktorých sa posudzuje miestna príslušnosť a vyžaduje to záujem maloletých detí, nakoľko v záujme maloletých detí je, aby o ich veciach rozhodol súd, v obvode ktorého majú maloleté deti bydlisko, a ktorý je teda najbližší maloletým deťom. S poukazom na uvedené, je zákonná zmena miestnej príslušnosti dôvodom, ktorý podľa § 112 ods. 2 C.m.p. s odkazom k § 112 ods. 1 C.m.p. odôvodňuje prenesenie miestnej príslušnosti na Okresný súd Pezinok, ktoré prenesenie miestnej príslušnosti je z dôvodu blízkosti súdu, v ktorého obvode bývajú maloleté deti v záujme maloletých detá, a to aj s ohľadom k príslušnosti a blízkosti orgánu sociálnoprávnej ochrany detí a sociálnej kurately, ktorým je Úrad práce, sociálnych vecí a rodiny Pezinok, pracovisko Senec. Súd má na základe všetkých uvedených skutočností za to, že prenesenie miestnej príslušnosti na Okresný súd Pezinok v súčasnosti zabezpečí záujem maloletých detí, aby konal vo veci maloletých detí súd v obvode ich miesta pobytu, ktorý je najbližší maloletým deťom. 8. Súd dospel k záveru, že sú splnené zákonom stanovené podmienky pre prenesenie príslušnosti na Okresný súd Pezinok, nakoľko maloleté deti majú obvyklý pobyt v obvode tohto súdu, pričom je v najlepšom záujme maloletých detí, aby o ňom rozhodoval súd, ktorý je k miestu jeho bydliska najbližšie, aj s ohľadom na prípadnú potrebu šetrenia pomerov v domácnosti rodičov a zisťovania názoru maloletých detí. Poučenie: Proti tomuto uzneseniu odvolanie nie je prípustné.

